Avariile produse în noaptea de duminică spre luni la două cabluri subterane pentru transportul energiei electrice afectează aproximativ 3.000 de gospodării din municipiul Sibiu. Primarul Sibiului a convocat Comitetul local pentru situații de urgență, în cadrul căruia a fost anunțat faptul că remedierea defecțiunilor va dura până spre sfârșitul după-amiezii de luni.

Defecțiunile produse unui cablu subteran din zona bulevardului Mihai Viteazul și unuia din zona străzii Semaforului au dus la întreruperea furnizării energiei electrice pentru sibienii care locuiesc în perimetrul delimitat de bulevardul Vasile Milea – strada Luptei – str. Rahovei și, parțial, bulevardul Mihai Viteazu. La fel, defecțiunile au afectat și furnizarea energiei electrice în comuna Șelimbăr. „În contextul amplorii defecțiunii, primarul Astrid Fodor a convocat Comitetul Local pentru Situații de Urgență Sibiu. În cadrul ședinței, reprezentantul SC Electrica, proprietarul rețelei avariate, a precizat stadiul lucrărilor de remediere și a estimat reluarea alimentării cu energie electrică la ora 17:00, în cursul zilei de luni, 17 aprilie“, informează reprezentanții Primăriei Sibiu într-un comunicat de presă remis redacției Turnul Sfatului.

Intervențiile echipelor Electrica beneficiază și de sprijinul Poliției locale, ai cărei reprezentanți au ridicat mașinile parcate în zonele de intervenție și dirijează traficul afectat de întreruperea funcționării semafoarelor din Sibiu.